ไอเอ็นจีประกันชีวิตไตรมาสแรกเบี้ยพุ่ง 20%
ไอเอ็นจีประกันชีวิต ปลื้มเบี้ยโตต่อเนื่อง เดินหน้ากลยุทธ์ใช้ลูกค้าเป็นศูนย์กลาง
26 พ.ค. 2553

ไอเอ็นจีประกันชีวิต ปลื้มเบี้ยโตต่อเนื่อง เดินหน้ากลยุทธ์ใช้ลูกค้าเป็นศูนย์กลาง
นายราเจช เสฐฐี กรรมการผู้จัดการใหญ่และประธานเจ้าหน้าที่บริหาร บริษัท ไอเอ็นจีประกันชีวิต เปิดเผยว่า ในไตรมาสแรกที่ผ่านมาบริษัท มีเบี้ยประกันภัยรับปีแรกเพิ่มขึ้น 20% คิดเป็นมูลค่ารวมทั้งสิ้น 480 ล้านบาท เมื่อเทียบกับช่วงเวลาเดียวกันของปีที่ผ่านมา ขณะที่ยอดเบี้ยประกันภัยรับทั้งหมดมีมูลค่ารวมทั้งสิ้น 1,734 ล้านบาท เพิ่มขึ้น 22% เมื่อเทียบกับช่วงเวลาเดียวกันของปีที่ผ่านมา ซึ่งเป็นผลมาจากการใช้กลยุทธ์ลูกค้าเป็นศูนย์กลางในการขับเคลื่อนธุรกิจและจะเดินหน้าสร้างความสำเร็จต่อไปในประเทศไทย
ทั้งนี้ การมุ่งเน้นลูกค้าเป็นศูนย์กลาง ได้สนับสนุนให้ไอเอ็นจีประกันชีวิตในประเทศไทยมีผลการดำเนินงานและสถานะ ทางการเงินของบริษัทที่ดีขึ้น สองคล้องกับทิศทางกลยุทธ์ของไอเอ็นจี กรุ๊ป  โดยบริษัทประสบความสำเร็จในการพัฒนาการลงทุนทั้ง 3 ช่องทางการขาย คือ ตัวแทน แบงก์แอสชัวรันส์ และการประกันภัยแบบตรง ตลอดจนขยายการลงทุนอย่างต่อเนื่องเพื่อให้ บริการแก่ลูกค้าและพันธมิตรทางธุรกิจที่ดียิ่งขึ้น 
โดยบริษัทได้สนับสนุนในการพัฒนาตัวแทนของบริษัททั้งในการเฟ้นหาตัวแทนใหม่และการจัดฝึกอบรมให้ความรู้ ซึ่งตัวแทนจะเป็นช่องทางการขายสำคัญของไอเอ็นจีประกันชีวิต สำหรับช่องทางการให้บริการแบงก์แอสชัวรันส์ร่วมกับธนาคารทหารไทยยังคงขยายตัวต่อเนื่อง จากผลการดำเนินงานที่ผ่านมาและอัตราการเติบโตของเศรษฐกิจไทยเราเชื่อมั่นว่าไอเอ็นจีประกันชีวิตจะมีอนาคตที่แข็งแกร่งในตลาดประกันชีวิตไทยต่อไปอย่างแน่นอน